
Introducere

 


Este o realitate incontestabilă faptul că relaţiile dintre Europa şi Statele Unite ale Amercii se desfăşoară în cadrul unui parteneriat strategic având la bază un sistem de valori şi obiective comune. Parteneriatul transatlantic a constituit, în a doua jumătate a secolului trecut, fundamentul ordinii internaţionale şi al structurilor instituţionale multilaterale.


În prezent, pe fondul unor manifestări de criză în relaţiile internaţionale, parteneriatul transatlantic traversează o etapă marcată de distorsiuni şi divergenţe, acutizate de criza irakiană. Analiza actualelor relaţii transatlantice trebuie să plece de la premisa că Statele Unite ale Americii şi Uniunea Europeană împărtăşesc acelaşi sistem general de valori şi interese, aceleaşi preocupări majore pentru combaterea terorismului, neproliferarea armelor de distrugere în masă, sprijinirea creşterii economice şi a stabilităţii globale, contracararea acţiunilor regimurilor totalitare, prevenirea conflictelor regionale ş.a. Fiecare dintre cei doi parteneri transatlantici conştientizează faptul că, în mod separat, nici unul dintre ei nu poate face faţă acestor sfidări, că securitatea şi prosperitatea unuia depinde de securitatea şi prosperitatea celuilalt, că este necesară conjugarea eforturilor şi partajarea responsabilităţilor şi a costurilor pentru asigurarea păcii şi securităţii în lume.


Perioada care a urmat atacurilor teroriste din 11 septembrie 2001 se înscrie ca începutul unei noi etape în istoria contemporană, etapă în care are loc reorganizarea sistemului global, redefinirea normelor care guvernează relaţiile internaţionale, o nouă ierarhizare a riscurilor la adresa securităţii şi a mijloacelor de contracarare a acestora.


Actele teroriste de la 11 septembrie au făcut ca Statele Unite ale Americii să se angajeze imediat în lupta împotriva terorismului, urmate, sub diferite forme, de multe alte naţiuni, pornind de la premisa că terorismul a atins dimensiuni şi forme care ameninţă întreaga lume. Atitudinea hotărâtă a Statelor Unite în lupta împotriva terorismului şi intransigenţa cu care şi-au desfăşurat, până în prezent, acţiunile au indus o anumită stare de nelinişte în rândul europenilor, acţiunile americane fiind considerate, în unele capitate europene, drept o manifestare a unilateralismului global actual şi a unor tendinţe de folosire nelegitimă a forţei în relaţiile internaţionale.


Din perspectiva parteneriatului transatlantic, ultimii ani se caracterizează prin:

· Reducerea priorităţilor legate de conlucrarea transatlantică în politica externă americană şi focusarea acesteia pe combaterea terorismului;

· Existenţa unor diferenţieri majore de poziţii, atât între Statele Unite şi aliaţii lor, în primul rând asupra conceptului de „război preventiv”, înscris în doctrina strategică adoptată de administraţia americană în septembrie 2002, ceea ce a pus în evidenţă unilateralismul american în politica externă, cât şi în rândul aliaţilor (decizia americană privind intervenţia în Irak a ocazionat exprimare unor poziţii divergente de către statele europene). A devenit evident faptul că pentru ţările europene este mult mai uşor să-şi concerteze poziţiile faţă de problemele majore cu care se confruntă omenirea, dar mult mai dificil faţă de politica americană. 

· Iniţiative pe plan european pentru dezvoltarea unei politici comune de securitate şi apărare. Cu toate progresele înregistrate se constată faptul că adoptarea unei poziţii de politică externă, la nivel european, într-o situaţie de criză, trebuie, pentru a produce efecte, să întrunească trei condiţii: acordul Statelor Membre asupra poziţiei respective, acordul lor cu poziţia Statelor Unite faţă de criză şi acordul SUA asupra acţiunii pe care Uniunea Europeană îşi propune să o întreprindă. Spre exemplu, în cazul situaţiei din Kosovo, statele europene au realizat consensul în condamnarea genocidului, asupra necesităţii intervenţiei americane şi acordul SUA asupra obligaţiei Uniunii Europene de a sprijini acţiunile militare americane. Nu acelaşi lucru a fost posibil în cazul crizei din Irak, datorită imposibilităţii de a se realiza consensul statelor europene asupra poziţiei americane, ceea ce a pus pregnant în evidenţă limitele şi lacunele actuale ale politicii europene de securitate şi apărare comune.

În acest context, de o parte şi de cealaltă a Atlanticului au început să se manifeste, din ce în ce mai mult, viziuni diferite asupra lumii şi interese divergente, culminând cu poziţiile legate de Irak, dar care privesc, în acelaşi timp, şi diferite aspecte ale politicii comerciale, dreptului internaţional, Curţii Penale Internaţionale, dreptului mediului înconjurător, biotehnologiilor, pedepsei cu moartea etc.

 

 

 Capitolul I

Impactul evoluţiilor contemporane asupra parteneriatului transatlantic

 

I.1. Mutaţii în echilibrul de putere al lumii contemporane


Perioada postbelică se caracterizează printr-o eroziune mascată a capacităţilor militare şi a rolului Europei în arena mondială. Cel de-al doilea război mondial a afectat substanţial poziţia Europei ca putere mondială, fapt materializat în imposibilitatea statelor europene de a-şi menţine influenţele coloniale în zone din Asia, Africa şi Orientul Mijlociu, şi retrageriea masivă din regiuni care formau obiectul dominaţiei coloniale de peste cinci secole. 

Timp de aproximativ cincizeci de ani, după cel de-al doilea război mondial, această stare de lucruri a fost estompată de împrejurările geopolitice legate de Războiul Rece. Flancată de cele două superputeri rivale, Europa, puternic afectată de cele două conflagraţii mondiale, a devenit zona strategică de confruntare dintre comunism şi capitalismul democratic. La începutul confruntării, cel puţin până la materializarea prezenţei americane în Europa, singurul obiectiv strategic era apărarea integrităţii teritoriale în faţa expansiunii sovietice. Cu toate că nu mai dispunea de majoritatea prerogativelor tradiţionale conferite de statutul de mare putere, Europa îşi păstra poziţia de pivot geopolitic care, împreună cu reminiscenţele caracteristicilor de lider mondial, i-au permis să-şi manifeste influenţa în relaţiile internaţionale, în ciuda capacităţilor militare reduse de care dispunea.


Sfârşitul Războiului Rece, modalităţile de soluţionare a crizei din Balcani, din anii '90, şi extinderea NATO au plasat în centrul discuţiilor rolul strategic al Europei în relaţiile internaţionale. Evoluţiile încurajatoare prefigurate de Tratatul de la Maastricht, din 1992, prin perspectiva construcţiei unei „noi Europe”, o entitate unificată politic şi economic, purtau speranţele redobândirii vechii măreţii a Europei, dar sub forma unei noi construcţii politice, o superputere economică şi politică, dar şi militară. Aceasta previziona posibilitatea refacerii multipolarismul existent în perioada Războiului Rece, dar cu alţi actori globali. Cunoscutul politolog american Samuel P. Huntington aprecia că unificarea Europei ar reprezenta „singura şi cea mai importantă acţiune” în sensul unei reacţii împotriva hegemonismului american şi ar conduce la instituirea „unui multipolarism real” al secolului 21.


Atât speranţele europenilor cât şi temerile americanilor s-au dovedit a fi nerealiste. Evoluţiile anilor '90 nu au condus la dezvoltarea Europei într-o superputere. Conflictul din Balcani, de la începutul anilor '90, a scos în evidenţă incapacitatea militară şi confuzia politică a Europei, iar acţiunea militară din Kosovo, la sfârşitul deceniului, decalajul militar şi privind capacitatea de a face faţă unor situaţii de criză, manifestat la nivel transatlantic. În aceste condiţii, rolul Europei s-a limitat la acela de menţinere a păcii, după încheiere fazei operaţiunilor militare americane de stabilizare a situaţiei conflictuale. 


În deceniul '90 decalajul de potenţial economic şi militar dintre SUA şi Uniunea Europeană s-a adâncit. Produsul intern brut al Statelor Unite ale Americii a cunoscut o creştere de 27%, în timp ce creşterea în Uniunea Europeană a fost de numai 16%. În prezent, potenţialul economic american îl egalează pe cel al Japoniei, Marii Britanii şi Germaniei, la un loc. Capacitatea militară americană este de neegalat. SUA cheltuieşte în scopuri militare cât toate cele 14 ţări care le urmează, împreună (Anexa). Dispune de baze militare în 40 de ţări din întreaga lume. 80% din totalul cheltuielilor mondiale pentru cercetare şi dezvoltare în domeniul militar au loc în SUA. Se constată faptul că forţele militare din Europa pierd din capacitatea de a conlucra în coaliţie cu forţele americane datorită decalajului tehnic şi operaţional, crescând dependenţa forţelor europene de sprijinul american. Această stare a fost determinată de opţiunile politice privitoare la alocaţiile bugetare pentru cheltuieli militare. În prezent, Statele Unite alocă 3% din produsul intern brut pentru cheltuieli militare. În 2002, aceste cheltuieli au însumat aprox. 340 miliarde dolari. Decalajul a crescut îndeosebi datorită creşteri spectaculoase a cheltuielilor americane în domeniul cercetării militare - aprox. 26.800$/militar -, comparativ cu 4.000$/militar, în Europa.

Decalajul de putere în zona transatlantică a favorizat constant apariţia de abordări diferite, dezacorduri de poziţii sau chiar controverse pe teme de interes pentru zonă. Chiar în perioada Războiului Rece existau opinii că abordarea americană este prea rigidă, militaristă, înclinată spre confruntare, în timp ce europenii preferau o tratare a pericolului sovietic prin alte mijloace, precum raporturile politice şi comerciale, cu un anumit grad de răbdare şi înţelegere. Abordarea europeană era determinată, pe lângă alţi factori, şi de decalajul de putere dintre Europa şi Statele Unite, de limitele opţiunilor militare la dispoziţia Europei şi de vulnerabilitatea ei faţă de puternicul imperiu sovietic. 


Anii '90 au marcat atât lărgirea decalajului de putere cât şi adâncirea dezacordurilor asupra diferitelor teme de relaţii internaţionale. Actualele tensiuni în zona transatlantică sunt, în mod eronat, considerate ca fiind generate în timpul administraţiei George W. Bush, pentru că ele s-au manifestat, în diverse forme, şi în mandatul administraţiei Clinton, precum şi al administraţiilor anterioare. 

 
O radiografie succintă a vieţii internaţionale din anii '90 arată, în primul rând, faptul că principalele puteri mondiale au fost într-un continuu proces de erodare a poziţiilor lor. Rusia a cunoscut un declin economic evident după încetarea Războiului Rece, fiind în prezent o ţară cu o economie comparabilă cu cea a unei ţări europene de dimensiuni medii, China este încă o ţară în curs de dezvoltare, confruntată cu numeroase probleme ale procesului de modernizare, Japonia a parcurs un deceniu de declin economic, iar Uniunea Europeană şi-a încetinit ritmul dezvoltării datorită proceselor integraţioniste, reformatoare, care nu au pus încă în valoare valenţele potenţiale ale Uniunii extinse.


În altă ordine de idei, încheierea Războiului Rece a pus capăt constrângerilor asupra puterii americane induse de bipolarism. În acea perioadă Statele Unite aveau nevoie de suportul partenerilor din alianţe în cadrul disputei bipolare globale şi erau mult mai dispuse decât azi la concesii faţă de aceştia: armonizări de poziţii şi politici, consultări în perfectarea de noi angajamente, luarea în considerare a poziţiilor partenerilor, etc. Însuşi pericolul sovietic, prin riscul izbucnirii unui nou război, implica un anumit autocontrol al puterii americane în cadrul bipolarismului existent în acea perioadă. Dispariţia acestor elemente de limitare a manifestării puterii americane a făcut ca percepţia acesteia faţă de cooperarea în cadrul alianţelor să se schimbe.


Recentele acţiuni militare americane în Afganistan şi Irak au demonstrat capacitatea şi eficacitatea lor militară de neegalat. Exerciţiul de putere demonstrat în aceste acţiuni militare au avut ca efect punerea în evidenţă a capacităţilor americane şi, prin urmare, un spor de imagine a unipolarismului american şi a decalajului de potenţial faţă de celelalte puteri mondiale.


Concluzia de bază este aceea că, indubitabil, relaţiile internaţionale actuale sunt caracterizate de unipolarism, dar, chiar dacă puterea americană este predominantă, ea nu este si omnipotentă. De aceea, puterea americană are interesul de a face ca principalii actori ai vieţii internaţionale să accepte starea de fapt existentă, să se constituie în parteneriate de diplomaţie globală, ceea ce ar diminua incertitudinile privind legitimitatea acţiunilor sale. În acest context, raporturile Statelor Unite ale Americii cu Europa, în principal cu Uniunea Europeană, se plasează pe un loc central în preocupările administraţiei de la Washington, de o relevanţă aparte în cadrul general al parteneriatului transatlantic. 


Pentru europeni, rolul şi locul dominant al SUA în relaţiile internaţionale este o stare de fapt, fără perspective previzibile de a fi afectată de un posibil multipolarism. Este improbabilă dezvoltarea, în următoarele decenii, a unui competitor al puterii americane, efort care, din punctul de vederea al europenilor, nu ar justificabil, având în vedere că SUA nu reprezintă un pericol pentru Europa. Ceea ce îi îngrijorează pe europeni nu este faptul că SUA ar dori să controleze Europa, ci faptul că europenii pierd posibilităţile de influenţare a americanilor în derularea relaţiilor internaţionale.

 
I.2. Evoluţii europene în contextul parteneriatului transatlantic;


 Politica externă şi de securitate comună europeană


În ultimele decenii ale secolului trecut, Europa a dezvoltat o nouă percepţie asupra rolului puterii în relaţiile internaţionale, o percepţie care îşi are rădăcinile în experienţa sa istorică postbelică, şi are ca linii de forţă negocierile, diplomaţia, relaţiile comerciale, întâietatea normei de drept internaţional faţă de folosirea forţei, a convingerii faţă de impunere, a multilateralismului faţă de unilateralism. În accepţiunea unor teoreticieni ai construcţiei europene, esenţa Uniunii Europene este circumscrierea relaţiilor interstatale unui set comun de legi comunitare, printr-o guvernare multilaterală. Această accepţiune, ridicată la nivel de obiectiv al Uniunii, este promovată ca model de conduită în relaţiile internaţională la scară mondială. În timp ce americanii consideră că modelul lor de societate asigură bunăstarea şi fericirea individului, şi îşi propun să exporte acest model, europenii pretind că promovarea modelului lor în întreaga lume este o „misiune civilizatoare”, de instaurare a păcii mondiale. Prin urmare, diferenţele majore dintre cele două abordări pot fi considerate drept sursă a divergenţelor care se înregistrează între Uniunea Europeană şi Statele Unite, o justificare a poziţiilor, adesea contradictorii, faţă de probleme de importanţă ale vieţii internaţionale actuale. Cel mai bun exemplu este abordarea divergentă de către unele state europene şi, respectiv, Statele Unite a situaţiei din Irak. Atitudinea şi acţiunea fermă a SUA a fost considerată drept o atingere a esenţei idealurilor misiunii europene, a manierei de abordare a relaţiilor internaţionale, o marginalizare a faptului că modelul european a înregistrat rezultate remarcabile în instaurarea păcii pe continent, în rezolvarea disputelor naţionaliste şi în eliminarea competiţiei şi cursei înarmărilor militare. 


Este o realitate faptul că Europa nu a fost niciodată, în istoria sa, mai prosperă, mai în siguranţă şi în libertate decât în zilele noastre. Violenţele care au marcat începutul secolului 20 au cedat locul păcii şi stabilităţii. Constituirea şi dezvoltarea Uniunii Europene au fost factorii principali al acestei evoluţii, care au transformat radical relaţiile dintre state şi vieţile cetăţenilor europeni, au condus la înlăturarea regimurilor totalitare şi instaurarea unor democraţii stabile, au deschis, prin procesele succesive de lărgire, drumul spre reunificarea paşnică a continentului. Statele Unite au jucat un rol major în înfăptuirea acestor succese, prin sprijinirea integrării europene şi prin angajamentele de securitate faţă de Europa, asumate în cadrul NATO. Relaţiile SUA-UE, din perioada Războiului Rece, pot fi considerate drept un contract care cuprindea angajamentul american de securitate faţă de Europa în schimbul acceptării de către Europa a rolului dominant al SUA în afacerile globale. Dar, creşterea economică în Europa, mutaţiile în poziţia americană faţă de principalele aspecte ale vieţii internaţionale, schimbările radicale care au avut loc după căderea zidului Berlinului prefigurau remodelări de substanţă ale raporturilor dintre SUA şi Uniunea Europeană, o reconsiderare a acestora atât în ceea ce priveşte condiţiile şi modalităţile lor de desfăşurare, cât şi a motivaţiei lor.


Legat de actualele dezvoltări, cercurile potice europene încercă să prefigureze modul în care SUA îşi definesc interesele şi mijloacele de punere a acestora în practică în cadrul parteneriatului transatlantic. Statele Unite ale Americii sunt o realitate marcantă a evoluţiilor europene postbelice, o „putere consacrată în Europa”. Sunt elocvente, în acest sens, aprecierile ministrului federal de externe Joschka Fischer: „Cu siguranţă, aventura îndrăzneaţă (construcţia europeană, n.a.) nu ar fi fost posibilă fără prezenţa Statelor Unite în Europa, fără interesul credibil al SUA, manifestat în aceea perioadă de conflict dintre Est şi Vest, pentru o Europă liberă şi democratică. Integrarea europeană a putut să avanseze numai la adăpostul garanţiilor de securitate americane şi cu asistenţa generoasă acordată în procesul de reconstrucţie. Prezenţa americană a compensat lipsa de încredere a statelor europene occidentale, a ancorat Germania în concertul statelor occidentale, permiţând astfel dezvoltarea ideii de integrare europeană chiar în condiţiile Războiului Rece.... Statele Unite sunt încă prezente în Europa şi ele reprezintă o putere europeană. ..... Dorim un parteneriat puternic şi continuarea prezenţei americane în Europa. Unificarea europeană nu este o alternativă la parteneriatul euro-atlantic, ci un proces complementar şi de întărire a acestuia”

Europa se află într-un profund proces de schimbare. O parte a acestuia a avut deja loc, ca urmare a sfârşitului Războiului Rece şi a divizării continentului în două blocuri, şi procesul se continuă prin extinderea Uniunii Europene spre est. Locul puterilor europene, mai mari sau mai mici, care formau pilonul european al parteneriatul transatlantic este luat de Uniunea Europeană, entitate integrată nu numai economic, ci în curs de integrare politică şi cu o politică externă, de securitate şi apărare comună.

Totodată, lărgirea NATO şi creşterea rolului său politic se realizează în paralel cu eforturile Uniunii Europene de a aborda, în mod concret, aspectele de ordin militar ale securităţii europene, depăşindu-se astfel dimensiunile economice şi, ulterior, cele politice generale, care au dominat activitatea Uniunii de la constituire până în ultimii ani. Procesul este, încă de la începuturile sale, marcat de tensiuni, în rândul ţărilor membre ale Uniunii Europene distingându-se poziţiile celor care militează pentru dezvoltarea unui puternic parteneriat transatlantic, în cadrul oferit de NATO (în special Marea Britanie şi Olanda) şi poziţiile adepţilor realizării unei identităţi europene, a unei cooperări militare solide (Franţa).

Iniţiativele privind instituirea unei politicii europene de apărare comună au început să prindă contur după Declaraţia franco-britanică de la St-Mallo, din decembrie 1998, care cuprinde următoarele elemente de bază:

· Uniunea Europeană trebuie să fie în măsură să se manifeste deplin pe arena internaţională;

· Uniunea trebuie să dispună de capacitate individuală de acţiune în situaţii de criză, bazată pe un potenţial militar credibil şi mijloace decizionale de folosire a acestuia;

· Respectarea angajamentelor şi obligaţiilor Uniunii şi ale Statelor Membre în cadrul NATO;

· Uniunea trebuie să dispună de structuri adecvate de analiză a crizelor, de obţinere şi prelucrare de informaţii şi de planificare, care să nu le dubleze pe cele existente;

· Uniunea are nevoie de forţe armate întărite, cu capacitate rapidă de reacţie la noile riscuri, sprijinite de o industrie şi tehnologie militară europeană, puternică şi competitivă.

Declaraţia de la St-Mallo a fost aprobată de şefii de state şi guverne reuniţi în Consiliul European de la Köln (iunie 1999) şi de la Helsinki (decembrie 1999). La Helsinki, Statele Membre UE şi-au declarat hotărârea de a „dezvolta o capacitate decizională autonomă şi, atunci când NATO, ca organizaţie, nu este implicată, să lanseze şi să desfăşoare operaţiuni militare sub egida Uniunii Europene, ca răspuns la situaţii internaţionale de criză”. Cu aceste ocazii s-a precizat că nu va avea loc o multiplicare a structurilor existente şi că decizia luată nu presupune crearea unei armate europene. Totodată, Statele Membre s-au angajat să constituie, până în anul 2003, o forţă rapidă, formată din 50-60.000 de militari. Statele Membre au convenit crearea unor noi organisme politice şi militare care să faciliteze procesul decizional în cadrul Consiliuli privind operaţiunile militare comune. Pe scurt, Statele Membre ale UE s-au angajat să constituie o capacitate militară europeană autonomă, cuprinzând atât forţe militare cât şi instituţiile necesare procesului decizional.


Noile coordonate ale Politicii Europene de Securitate şi Apărare au determinat, de la început, apariţia unor elemente de îngrijorare la nivelul administraţiei americane. Administraţia Clinton, oficial, a salutat intenţia Uniunii Europene de a dezvolta o politică de apărare, ca un mijloc de întărire a „pilonului european al NATO”, dar a atenţionat asupra unor posibile pericole implicate de acest proces, cunoscute sub denumirea de „Doctrina celor trei D": multiplicarea (duplication: dublarea structurilor de comandă, planificare, operaţionale, de informaţii, etc.), decuplarea (decoupling: afectarea legăturilor existente între SUA şi UE şi producerea, prin fragmentare, de grupări transatlantice) şi discriminarea (discrimination: discriminări faţă de ţări care aparţin Alianţei dar nu sunt membre ale Uniunii Europene - Turcia, Norvegia, Islanda, şi ţările central şi est-europene care sunt membre sau în fază finală de a dobândi statutul de membru NATO dar se află, în faze diferite, în procesul de aderare la Uniunea Europeană).


Administraţia Bush a adoptat o poziţie mult mai deschisă faţă de iniţiativele Uniunii Europene de a dezvolta o capacitate militară proprie. În acelaşi timp, Uniunea face eforturi să convingă Statele Unite ale Americii că politica europeană de securitate şi apărare nu va afecta activitatea NATO. Cu toate că aceste abordări sunt de natură să realizeze o atmosferă echilibrată şi constructivă între SUA şi UE, ele nu pot să atenueze temerile privind capacitatea şi dorinţa celor doi parteneri de a conlucra în domeniul militar, în mod concret, în legătură cu „accesul garantat” al Uniunii Europene la capacităţile militare ale NATO şi ale SUA., respectiv asigurarea că forţele de apărare europene, operând în nume propriu pentru rezolvarea unei crize, vor fi sprijinite militar de către NATO şi SUA. 

În declaraţia comună adoptată cu prilejul întâlnirii Bush-Blair din 23 februarie 2001, se exprimă sprijinul comun pentru dezvoltarea PESC, cu precizarea că „NATO va continua să reprezinte baza securităţii transatlantice”. Ideea a fost imediat explicitată şi comentată într-o conferinţă comună de presă. Tony Blair, referindu-se la acordul cu privire la dezvoltarea politicii europene de apărare, arăta că acţiunea militară europeană este posibilă „în condiţiile în care NATO, ca organizaţie, decide să nu se implice; că ea se limitează la activităţi de menţinere a păcii şi cu scopuri umanitare. Nu este vorba despre o armată de sine stătătoare ... şi este necesar acordul suveran al fiecărui stat membru pentru întreprinderea unei acţiuni. ... Ca state fondatoare ale NATO, nu vom acţiona niciodată în sensul subminării Alianţei.” La rândul său, Preşedintele american declara: „Îmi exprim sprijinul pentru cele prezentate de Primul Ministru”. Dar, aşa cum se poate constata, declaraţiile lui Tony Blair, însuşite de Bush, fac referire la o versiune limitată de politică europeană de securitate şi apărare, care cuprinde numai acţiuni de menţinere a păcii, în situaţii în care SUA şi NATO nu doresc să se angajeze. Conceptul a fost reluat la Întâlnirea la nivel înalt a NATO, din iunie 2001, când Preşedintele Bush declara: „Este în interesul NATO ca Uniunea Europeană să dezvolte o forţă de intervenţie rapidă. O forţă europeană puternică, integrată în NATO, ne-ar oferi mai multe opţiuni în administrarea crizelor, atunci când NATO, în întregul ei, decide să nu se implice. Alianţa trebuie să fie generoasă în sprijinirea Uniunii Europene. În mod similar, EU trebuie să salute participarea membrilor NATO, care nu sunt membri ai UE. Nu trebuie să irosim resurse, să multiplicăm eforturile”. 


În acelaşi timp, europenii sunt preocupaţi de perspectiva politicii unilaterale americane, desfăşurată fără a întruni consensul ţărilor europene, şi de mutaţiile care au loc în atitudinea americană faţă de practica angajamentelor şi a tratatelor internaţionale sau faţă de activitatea în cadrul organizaţiilor internaţionale. Se poate exemplifica cu poziţia SUA faţă de tratatele asupra infiinţării Tribunalului Internaţional pentru crimele de război, cel al interzicerii minelor antipersonal, refuzul de a ratifica Tratatul de interzicere a experienţelor nucleare, a Protocolului de la Kyoto sau iniţiativa înfinţării sistemului naţional de apărare antirachetă.

I.3. Extinderea zonei de securitate a mediului european

Este în interesul general european ca ţările din vecinătate să fie bine guvernate. Ţări confruntate cu conflicte sau cu recrudescenţa activităţilor de crimă organizată sunt generatoare de serioase probleme pentru întreaga Europă, chiar dacă acestea nu sunt situate în limitele strict geografice europene.


Reunificarea europeană şi integrarea statelor candidate presupune o creştere a gradului de securitate europeană dar, în acelaşi timp, o apropiere a Uniunii Europene de potenţiale zone de conflict şi insecuritate. De aceea, obiectivul imediat rezidă în constituirea unei zone, în imediata vecinătate a spaţiului european, formată din state corect guvernate cu care să se dezvolte raporturi strânse de cooperare. Importanţa acestui obiectiv este elocvent demonstrată de situaţia din Balcani unde, Uniunea Europeană, împreună cu NATO şi alţi parteneri, este angajată în realizarea stabilităţii, bunei guvernări şi integrării zonei în spaţiul european. După eşecurile înregistrate în anii '90, Uniunea Europeană şi-a sporit, în ultimii ani, angajamentul în zona încă fragilă, a Balcanilor. A contribuit la stabilizarea situaţiei în sudul Serbiei şi în Macedonia şi a facilitat perfectarea acordurilor constituţionale dintre Serbia şi Muntenegru. Uniunea Europeană a preluat de la Naţiunile Unite activitatea poliţienească din Bosnia şi Herţegovina, operaţiunile militare din Macedonia şi este pe punctul de prelua de la NATO, în cursul acestui an, întreaga activitate de menţinere a păcii. Prin procesul de stabilizare şi asociere a creat un cadru eficient de reformă şi progres al ţărilor din Balcani spre integrarea europeană. 

În efortul de a se evita trasarea, prin reunificarea europeană, de noi linii de demarcaţie, Uniunea Europeană îşi propune extinderea cooperării economice şi politice cu vecinii din Est – Ucraina, Republica Moldova şi Belarus -, în scopul sprijinirii acestora în soluţionarea problemelor lor politice, precum şi cu statele sud-caucaziene.


Soluţionarea conflictului arabo-israelian este o prioritate strategică pentru Europa, manifestată prin activitatea Uniunii Europene, alături de SUA, Rusia şi ONU în cadrul Quartetului diplomatic constituit pentru promovarea de soluţii în contextul crizei din Orientul Mijlociu. Implicarea Uniunii Europene în soliţionarea conflictului datatează de peste 20 de ani. 


Zona Mediteraneană continuă să se confrunte cu serioase probleme legate de stagnarea economică, de mişcări sociale şi de conflicte nesoluţionate. Este în interesul Uniunii Europene să-ţi continue angajamentele cu partenerii mediteraneeni, printr-o cooperare mai eficientă în domeniul economic, cultural şi de securitate, cooperare circumscrisă cadrului oferit de Procesul de la Barcelona.

I.4. Globalizarea şi impactul asupra parteneriatului transatlantic

Globalizarea, cu toate oportunităţile şi riscurile ei, atrage după sine şi redefinirea parteneriatului transatlantic, prin extinderea lui peste sfera parteneriatului de securitate, el însuşi devenind un element structural al arhitecturii politice internaţionale, aflate în proces de globalizare. Din această perspectivă, disparităţile care se manifestă în cadrul parteneriatului pot fi grupate în două categorii: conflicte generate de însăşi interdependenţa strânsă realizată între actorii parteneriatului, precum conflictele comerciale, diferenţele de opinii faţă de pedeapsa cu moartea sau faţă de anumite secte religioase şi, a doua categorie, formată din conflicte legate de modalităţile de abordare a sfidărilor globalizării: constituirea şi funcţionarea Tribunalului Penal Internaţional, sistemul naţional de apărare antirachetă, Tratatul privind interzicerea experienţelor nucleare, politica faţă de anumite ţări, precum Iranul, etc. 

I.5. Noi ameninţări la adresa securităţii şi acţiuni de contracarare 


Anii '90 au demonstrat că sfârşitul Războiului Rece nu a presupus eliminarea automată a pericolelor la adresa securităţii. Fiecare zonă geografică a lumii a fost afectată, în deceniul trecut, de conflicte şi tulburări, fapt ce a implicat desfăşurarea de forţe militare europene în afara continentului, în zone precum Afganistan, Congo sau Timorul de Est. Conflictele regionale continuă şi în prezent să fie o ameninţare la adresa securităţii globale, să perturbe activitatea economică şi investiţională, să reducă potenţialul de dezvoltare al popoarelor respective, cu implicaţii directe asupra mediului general de securitate şi pace. Stări conflictuale, precum cele din Orientul Mijlociu, din Peninsula Coreeană sau din Kashmir, au un impact puternic asupra intereselor imediate sau de lungă durată, europene sau americane.


O agresiune directă, de proporţii, asupra unui Stat Membru al Uniunii Europene sau asupra Statelor Unite este improbabilă, dar atât Europa cât şi Statele Unite se confruntă cu noi tipuri de ameninţări, de o mai mare diversitate şi mai puţin previzibile, printre care:

· Terorismul.
Terorismul intenţional a devenit o ameninţare strategică, un pericol direct la adresa vieţii cetăţenilor, a cărui contracarare implică costuri substanţiale şi care periclitează curentele de deschidere şi toleranţă care încep să prindă contur. Internaţionalizat în cadrul unui sistem de reţele interconectate electronic şi având la dispoziţie resurse substanţiale de finanţare, terorismul actual înregistrează mutaţii însemnate în ceea ce priveşte ţelurile sale. Dacă terorismul clasic viza obţinerea unui sprijin politic pentru realizarea unui anumit obiectiv, după care activităţile violente, de o amploare redusă, scădeau în intensitate, lăsând locul negocierilor, actualele forme de terorism recurg la acţiuni de o violenţă fără limite, cu consecinţe incalculabile, inclusiv la posibilitatea folosirii armelor de distrugere în masă. Europa a devenit atât ţinta cât şi loc de pregătire a unor astfel de acţiuni teroriste. În Marea Britanie, Italia, Germania, Spania şi Belgia au fost descoperite baze logistice ale celulelor Al Qaeda şi au fost dejucate, din fericire, planuri de acţiuni îndreptate împotriva obiective din ţări europene.

· Proliferarea armelor de distrugere în masă. Cu toate că tratate internaţionale şi acorduri vizând controlul exporturilor au împiedicat răspândirea armelor de distrugere în masă, pericolul obţinerilor lor de către grupuri teroriste din anumite zone, îndeosebi din Orientul Mijlociu, devine tot mai alarmant. Folosirea unor astfel de arme de către un grup terorist, chiar limitat ca număr, poate provoca pagube imense, pe care, în condiţii tradiţionale, numai armate sau state ar fi putut să le provoace. La aceasta se adaugă şi rezultatele cercetărilor care pot să crească potenţialul armelor biologice şi radiologice. 

· Existenţa unor state care nu s-au angajat pe calea democraţiei şi a economiei de piaţă („failed states”) şi crima organizată. În anumite zone ale lumii, proasta guvernare, conflictele civile, facilitatea deţinerii de armament au condus la erodarea acţiunii structurilor sociale şi de stat, chiar la colapsul instituţiilor statului, aşa cum este cazul în Somalia, Liberia sau Afganistan. Starea precară a instituţiilor acestor state este folosită de elemente criminale pentru a finanţa, din venituri obţinute, spre exemplu, din comercializarea drogurilor, adevărate armate private, cu care impun sau menţin la putere regimuri retrograde. Aceste stări, cauzatoare de instabilitate şi insecuritate, sunt ameninţări directe la securitatea europeană şi, în general, a întreagii lumi. 

 

 

 

Capitolul II

Forme de manifestare a divergenţelor în cadrul parteneriatului transatlantic


II.1. Redefinirea ordinii mondiale


"Ce fel de ordine mondială dorim?” – este întrebarea la care oamenii politici ai momentului încearcă să găsească un răspuns. Dezbaterile, amplificate de intervenţia militară în Irak, pun în lumină diferenţe de substanţă în poziţiile exprimate pe cele două maluri ale Atlanticului. Ministrul francez de externe, Dominique de Villepin, declara în faţa Consiliului de Securitate al ONU că dezbaterea actuală nu se poartă, în fapt, asupra situaţiei din Irak, ci este „un conflict între două viziuni asupra lumii”. Atenţia este concentrată asupra conceptelor privind respectarea normelor de drept internaţional şi a instituţiilor internaţionale, a legitimităţii internaţionale, a înseşi fundamentelor ordinii mondiale actuale. Din analiza sondajul făcut în iunie 2003 de către German Marshall Fund din SUA şi Compagnia di San Paolo în opt state (SUA, Franţa, Germania, Marea Britanie, Italia, Olanda, Portugalia şi Polonia) rezultă că poziţiile abordate de autorităţile statelor respective reflectă opţiunile majorităţii cetăţenilor lor: peste 80% din americani consideră acţiunile militare ca fiind legitime, în timp ce mai puţin de jumătate din europeni sunt dispuşi să acorde legitimitate războiului, sub orice formă (a se vedea Capitolul III).


În fond, una din principalele probleme actuale ale parteneriatului transatlantic este chiar problema legitimităţii comportamentului SUA în raporturile internaţionale, al viziunii asupra ordinii mondiale. Accepţiunea europeană potrivit căreia, după cel de-al doilea război mondial, SUA se află, pentru prima dată, într-o criză de legitimitate a abordărilor lor în relaţiile internaţionale, îndeamnă la o analiză a cauzelor care au determinat schimbarea percepţiei europenilor, în condiţiile în care rolul şi locul SUA în relaţiile internaţionale postbelice nu au fost, până în prezent, contestate de Europa, iar intervenţii militare americane precum cea din Vietnam sau în alte părţi ale globului nu au fost contestate de state europene în maniera în care a fost contestată intervenţia în Irak.


Rolul şi acţiunea SUA în relaţiile internaţionale în perioada Războiului Rece se bucurau de legitimate, în condiţiile existenţei imperiului comunist sovietic, ameninţare directă la adresa libertăţii şi democraţiei, prin chiar trupele staţionate în centrul Europei. În acele condiţii, singura forţă capabilă se controleze şi să descurajeze pericolul sovietic erau Statele Unite ale Americii, poziţie care s-a bucurat de deplină legitimitate din partea tuturor statelor democratice europene şi de recunoaştere a statutului de „lider al lumii libere” în lupta împotriva totalitarismului şi a ideologiei comuniste. În acelaşi timp, existenţa unui sistem internaţional bipolar presupunea, de facto, legitimitatea rolului şi poziţiei americane în ecuaţia de putere existentă în aceea perioadă.


Sfârşitul Războiului Rece a însemnat dispariţia acestor piloni de legitimitate ai poziţiei americane, iar sintagma de „lider al lumii libere” nu-şi mai păstrează relevanţa prin dizolvarea celor două blocuri ideologice. Totodată, el presupune încetarea stării de dependenţă strategică a Europei de SUA, prin înlăturarea pericolului potenţial tradiţional. Este adevărat că lumea se confruntă, în prezent, cu apariţia de noi pericole la adresa păcii şi securităţii, precum proliferarea armelor de distrugere în masă sau terorismul internaţional dar abordarea în comun a acestor pericole este subiect de dezbatere şi negociere, parte a procesului de redefinire a parteneriatului strategic.

Întărirea ordinii internaţionale este o prioritate de maximă importanţă în concepţia europeană. Într-o lume confruntată cu ameninţări globale, cu globalizarea pieţelor şi a mass-mediei, securitatea şi prosperitatea depind în mod direct de eficienţa unui sistem multilateral. De aceea, dezvoltarea unei puternice societăţi la nivel planetar, a unor instituţii şi organisme internaţionale funcţionale şi a unei ordini internaţionale bazate pe domnia normei de drept sunt obiective de bază ale activităţii Uniunii Europene.


Este salutar faptul că, după sfârşitul Războiului Rece, instituţii importante ale sistemului internaţional, precum Organizaţia Mondială a Comerţului (WTO) şi instituţiile financiare internaţionale, s-au extins, prin lărgirea numărului de membri (China a devenit membră a WTO iar Rusia şi-a prezentat candidatura). 


Unul dintre elementele centrale ale sistemului internaţional este relaţia transatlantică, cu componenta sa principală, Alianţa Nord-Atlantică. Totodată, organizaţiile regionale au un rol aparte în arhitectura mondială, iar pentru Uniunea Europeană creşterea rolului OSCE-ul şi al Consiliului Europei prezintă o importanţă deosebită. 

Din perspectiva Uniunii Europene, cadrul de bază al relaţiilor internaţionale îl constituie Organizaţia Naţiunilor Unite, garantul ordinii internaţionale fundamentate pe norma de drept internaţional.

Pe lângă cadrul organizaţiilor şi instituţiilor multinaţionale, pentru ordinea internaţională prezintă importanţă calitatea guvernării exercitate de guvernele naţionale. Generalizarea unei bune guvernări la nivel naţional, care să combată corupţia, abuzul de putere, care să promoveze supremaţia legii, respectarea drepturilor omului, este un deziderat menit să contribuie la întărirea ordinii internaţionale. De aceea, Uniunea Europeană, de pe poziţia de principal furnizor de asistenţă pentru dezvoltare, acordă atenţie, prin programele sale, creşterii standardelor de calitate ale guvernărilor naţionale, realizând astfel o contribuţie activă la securitatea mondială şi la consolidarea ordinii internaţionale. Cu toate acestea, există ţări care, fie preferă izolarea de contextul general al sistemului internaţional, fie încalcă, printr-o proastă guvernare, normele şi tendinţele care caracterizează actuala ordine internaţională. Astfel de state, denumite generic „failed states”, constituie ameninţări constante la adresa securităţii şi ordinii internaţionale.

Devine tot mai relevant faptul că Uniunea Europeană şi Statele Unite ale Americii au viziuni diferite faţă de derularea raporturilor internaţionale, faţă de concepte de bază, precum rolul şi locul lor în relaţiile internaţionale, sau faţă de statutul de putere mondială, dezirabilitatea şi moralitatea unui sistem în care acţionează una sau mai multe puteri mondiale. Uniunea Europeană pune pe planul doi aspectele de putere în relaţiile internaţionale, încercând să se ancoreze într-un sistem de norme şi reglementări cu vocaţie internaţională, bazat pe negocieri şi cooperare. 

Statele Unite par să-şi concentreze atenţia mai mult asupra aspectelor de putere, de folosire a potenţialului militar în asigurarea ordinii şi securităţii mondiale. În viziunea americană lumea se împarte în „bine” şi „rău”, în prieteni şi duşmani, iar atunci când se confruntă cu o ameninţare reală, tind să apeleze la politici de coerciţie şi la sancţiuni, în detrimentul apelului la intervenţia instituţiilor internaţionale, precum sistemul Naţiunilor Unite. Uniunea Europeană încearcă, în aceste situaţii, abordări mai nuanţate, mai tolerante şi cu o mai mare răbdare în rezolvarea situaţiilor de criză, promovrază soluţii prin mijloace paşnice, prin negocieri diplomatice şi cu aplicarea normelor de drept internaţional şi a convenţiilor internaţionale. Desigur, aceste abordări nu sunt strict delimitate. În rândul Statelor Membre UE poziţiile nu sunt unitare şi chiar în rândul administraţiei americane se pot remarca nuanţe în abordările situaţiilor de criză.

II.2. Multipolarism versus Unipolarism


Statele Unite şi Uniunea Europeană se diferenţiază major în ceea ce priveşte organizarea şi principiile de bază ale sistemului internaţional. Statele Unite consideră că societatea americană reprezintă un model de dezvoltare ale cărui principii şi valori au o aplicabilitate universală, opunându-se instituirii unei ordini mondiale multipolare, pe care o consideră ca fiind generatoare de conflict. 


Condoleezza Rice, consilierul pentru probleme de securitate naţională al Preşedintelui american, declara la Londra, în iunie 2003: „Existenţa intereselor şi valorilor comune constituie o oportunitate istorică pentru a se pune capăt rivalităţilor dintre marile puteri care au dăinuit în lume încă de la apariţia statelor naţiuni, în secolul al XVII-lea. Aceasta este, de fapt, mai mult decât o oportunitate, este o obligaţie. .... În ultimele luni s-au auzit voci care au pus în discuţie dacă aceasta este posibil, sau, chiar, dacă este de dorit. Unii au argumentat că Europa şi America se diferenţiază din ce în ce mai mult prin poziţiile lor faţă de lume, în detrimentul unităţii conferite de valorile comune. Mai îngrijorător este faptul că alţii promovează multipolarismul, ca fiind un lucru bun, de dorit cu orice preţ. Realitatea este că multipolarismul nu a fost niciodată o idee sau o perspectivă unificatoare. Multipolarismul a fost un rău necesar, care a împiedicat izbucnirea războiului, dar nu a promovat triumful păcii. Multipolarismul este un concept bazat pe rivalitate, pe interese opuse şi, chiar mai grav, pe valori divergente. Ne-am confruntat cu această stare înainte. A condus la cele două conflagraţii mondiale care, ulterior, au lăsat locul Războiului Rece. Astăzi, acest concept de rivalitate ameninţă să ne îndepărteze de realizarea marilor noastre obiective”. Este adevărat că întreaga susţinere a demnitarului american se fundamentează pe premisa existenţei intereselor şi valorilor comune împărtăşite de Statele Unite şi Uniunea Europeană, pe ideea că „puterea în serviciul libertăţii este salutară” şi că „nici o realizare a statelor Unite în relaţiile internaţionale nu ar avea rezultate durabile fără cooperare susţinută a aliaţilor şi prietenilor lor”.

În concluzie, ceea ce am putea denumi “dilema unipolarităţii” nu este, în realitate, un produs al politicii şi al administraţiei americane, ci o stare de fapt determinată de evoluţiile politico-strategice care au avut loc în ultimul deceniu. Complexul politico-strategic format de cauze, motivaţii, interese, parteneriate, alianţe, mijloace, obiective etc. a suferit mutaţii profunde astfel că, în prezent, Europa nu mai are aceeaşi putere de persuasiune faţă de SUA în luarea deciziilor, nu a atins nivelul de partener egal şi, în acelaşi timp, dispune de un grad suficient de securitate pentru a nu mai constitui o preocupare pentru Statele Unite. „Ce putem face?”, declara ministrul federal de externe Joschka Fischer după intervenţia militară americană în Irak „atunci când... principalul nostru partener ia decizii pe care noi le considerăm periculoase?”. Este una din multiplele întrebări la care se va răspunde prin redefinirea parteneriatului transatlantic.


Europenii au simţit semnele eroziunii influenţei lor faţă de deciziile americane încă din timpul conflictului din Balcani. La începutul deceniului '90 s-au confruntat cu o poziţie americană ezitantă faţă de intervenţia în Balcani pentru ca în 1999 să aibă, în prima fază, o poziţie pasivă în timpul intervenţiei militare americane.


Poziţia de putere globală – militară, economică, politică, culturală şi tehnologică - a Statelor Unite e devenit una din realităţile de seamă ale zilelor noastre. Începând cu anii '90 SUA s-au devenit singura putere mondială, poziţie consolidată an de an, actualele procese de globalizare amplificând rolul politic, economic şi militar, dominant, în întreaga lume. Această poziţie a fost pusă cu mai mare pregnanţă în lumină după 11 septembrie 2001, când Statele Unite s-au angajat, într-o manieră fără precedent, în dezvolarea şi punerea în valoare a potenţialului său militar în lupta împotriva terorismului. Potrivit Strategiei Naţionale de Securitate, administraţia Bush a configurat o poziţie militară globală a Statelor Unite, capabilă să facă faţă noilor ameninţări. Aceste dezvoltări au provocat neliniştea multor guverne, considerată drept instaurarea unipolarismului american în arhitectura politică mondială. 


Acţiunile militare americane din Afganistan şi Irak au adus după sine dezbateri conceptuale asupra unor noţiuni şi principii consacrate, precum folosirea forţei, alianţe, arme de distrugere în masă, suveranitate şi intervenţionism. A devenit evident faptul că întreaga omenire se află în plin proces de reajustări geopolitice, că guvernele încercă să prefigureze modul în care se pot desfăşura relaţiile internaţionale într-o ordine mondială centrată pe unipolarismul american. 


În aceste condiţii, sunt fireşti preocupările cercurilor guvernamentale şi ale analiştilor politici de a formula noi strategii, poziţii sau reacţii în legătură cu noua situaţie rezultată din preeminenţa globală americană în actualul context politic mondial.


Fără a se putea nota, încă, curente bine definite în „strategiile de răspuns” la actuala situaţie, teoretic se pot contura două ipoteze de scenarii de răspuns:

1. 
Poziţia de putere americană unipolară nu ameninţă echilibrul de putere tradiţional. Puterile tradiţionale – Rusia, China, Germania, Franţa, Marea Britanie şi Japonia - vor încerca să-şi menţină poziţiile, să conlucreze şi să contracareze puterea americană, chiar dacă fiecare dintre ele sunt angajate în conlucrarea cu aceasta. Este imposibil ca ele să se alieze într-o coaliţie antiamericană, căci astfel sistemul mondial ar fi divizat în două tabere concurente sau chiar ostile, ar însemna o gândire primitivă, o revenire dramatică la politica de blocuri de putere în ordinea mondială. Nu se poate ajunge la o astfel de deteriorare a raporturilor internaţionale, în primul rând, pentru că este imposibil să se formeze un bloc de state care să egaleze nivelul atins de Statele Unite în ecuaţia de putere. În plus, poziţia americană de putere nu ameninţă sau, chiar nu deranjează, într-o astfel de măsură celelalte puteri mondiale pentru a le determina să adopte un astfel de răspuns radical de contracarare a rolului SUA. În fapt, este evident că dezacordul unor puteri mondiale faţă de unipolarismul american nu se va rezolva prin instrumentele geopolitice clasice ale echilibrului de putere.

2. 
Guvernele se vor adapta noii situaţii create de unipolarismul de putere american. În aceste condiţii, întrebarea care se pune este dacă administraţia americană va abandona abordarea sa postbelică în ceea ce priveşte desfăşurarea relaţiilor internaţionale, având la bază un sistem de norme şi instituţii multilaterale. 


Între cele două poziţii extreme ale strategiilor de răspuns, este posibil ca guvernele principalilor actori ai vieţii internaţionale să adopte o atitudine flexibilă, oscilantă între acţiuni de stăvilire a manifestărilor unilaterale americane de putere şi cele de influenţare în exercitarea lor, prin disponibilitatea pentru conlucrare cu acestea. 


Indiferent de scenariul posibil prefigurat de analişti şi teoreticieni ai relaţiilor internaţionale, este de necontestat faptul că la nivelul opiniei publice din multe ţări ale lumii s-a produs o mutaţie radicală în percepţia asupra rolului şi locului Statelor Unite în relaţiile internaţionale, cu implicaţii directe asupra poziţiilor guvernelor statelor respective (a se vedea Capitolul III). Campaniile electorale recente din Germania, Brazilia, Coreea de Sud sau Spania au ocazionat manifestări de anitiamericanism care, ulterior au influenţat direct poziţii ale guvernelor respective. 


II.3. Dreptul internaţional şi instituţiile multilaterale

Importanţa normelor de drept internaţional şi credibilitatea instituţiilor multilaterale au fost afectate în contextul războiului din Irak. În prezent, atitudinea americană faţă de acestea pare a fi marcat unele mutaţii determinate, în primul rând, de necesitatea mobilizării sprijinului şi recunoaşterii internaţionale faţă de acţiunile întreprinse în Irak, precum şi de convingerea că războiul împotriva terorismului trebuie să implice cooperarea internaţională în anumite domenii. Cu toate acestea, în abordările faţă de instituţiile multilaterale, administraţia americană porneşte de la premisa că interesele ei sunt concurente cu cele ale întregii omeniri, iar solicitările de sprijinire a poziţiilor ei au drept motivaţie ideea că acţiunea americană are ca finalitate binele întregii omeniri, ceea ce justifică intransigenţa în implementarea ei, chiar în condiţiile neimplicării altor parteneri sau fără acordul instituţiilor Naţiunilor Unite.

II.4. Mijloacele de contracarare a riscurilor 


Analiza actualelor concepte strategice americane şi europene evidenţiază diferenţe majore în ceea ce priveşte percepţia pericolelor la adresa păcii şi securităţii şi a mijloacelor de contracarare a acestor pericole. Contextul generat de atacurile teroriste de la 11 septembrie 2001 pune în discuţie dimensiunile terorismului internaţional şi relaţia dintre folosirea forţei şi legitimitatea acţiunii de forţă în noile condiţii. Poziţiile americane şi cele europene sunt foarte apropiate în ceea ce priveşte identificarea pericolelor la adresa securităţii, elemente de discordanţă regăsindu-se numai în evaluarea dimensiunii pericolelor şi a originilor lor. Cât priveşte mijloacele de contracarare, diferenţele sunt substanţiale, atât între poziţiile Uniunii Europene şi cele ale Statelor Unite, cât şi între poziţiile Statelor Membre ale UE. 


 Administraţia americană a dezvoltat o strategie de politică externă bazată, în principal, pe combaterea terorismului, a proliferării armelor de distrugere în masă şi a regimurilor dictatoriale, şi plasarea Statelor Unite într-o stare de război, pe o perioadă nedefinită, împotriva acestor pericole majore la adresa securităţii sistemului mondial. Şi de partea europeană, terorismul internaţional şi proliferarea armelor de distrugere în masă sunt considerate pericolele principale pentru cetăţenii şi naţiunile Europei. În documentul intitulat „O Europă sigură într-o lume mai bună”, prezentat de Javier Solana, Înaltul Reprezentant al UE pentru politica externă şi de securitate comună, în cadrul Consiliului European de la Salonic, din iunie 2003, se arată în mod explicit că „terorismul internaţional este un pericol strategic, .... că proliferarea armelor de distrugere în masă este cea mai importantă ameninţare la adresa păcii şi securităţii naţiunilor..”. Consiliul European a adoptat „Declaraţia asupra neproliferării armelor de distrugere în masă”, „Principiile de bază” şi „Planul de acţiune” privind lupta împotriva proliferării acestor arme.


Cu toate că, la prima vedere, există e identitate de poziţii asupra acestor subiecte majore, în opinia analiştilor europeni o atenţie egală se acordă şi riscurilor tradiţionale, precum instabilitatea regională, crimele împotriva umanităţii, crima organizată, statele cu regimuri totalitare, malnutriţia, riscuri care nu pot fi abordate prin simple măsuri militare. 


În legătură cu mijloacele de contracarare a acestor riscuri, după 11 septembrie 2001, nimeni nu pune la îndoială dreptul la autoapărare prevăzut de articolul 51 al Cartei Naţiunilor Unite, elocvente fiind, în acest sens, oferta imediată a NATO de a se aplica prevederile articolului 5 din Tratatul de la Washington şi sprijinul unanim al comunităţii internaţionale (Rezoluţiile 1373 şi 1378 ale Consiliului de Securitate) faţă de acţiunea militară împotruva regimului taliban, în baza dreptului de autoapărare împotriva unui stat implicat direct în acţiuni teroriste. 

Divergenţe apar asupra accepţiunii americane potrivit căreia dreptul legitim de autoapărare într-o anumită situaţie devine un drept permanent, un fel de imperativ moral pentru Statele Unite, în numele apărării colective a democraţiei, acordând, de facto, Statelor Unite, un statut permanent aparte, deasupra dreptului internaţional. În mod explicit, Paul Wolfowitz, adjunctul secretarului de stat pentru apărare, declara în februarie 2002: ”Am fost atacaţi. Nu avem nevoie de rezoluţia ONU pentru autoapărare”. Potrivit noii strategii, Statele Unite consideră că, în apărarea democraţiei, are libertate deplină de acţiune şi promovează un nou concept legat de alianţe: „misiunea trebuie să determine coaliţia". 

Tendinţa SUA de a apela la folosirea forţei pentru a contracara pericolele la adresa securităţii este o realitate care se bazează pe superioritatea potenţialului militar american, dezvoltată în perioada care a urmat Războiului Rece. Nivelul atins în potenţialul militar american a indus ideea că este din ce în ce mai complicată cooperarea militară cu armatele altor ţări. Prin urmare, autorităţile americane nu mizează pe un sprijin militar din partea aliaţilor europeni, cu excepţia acţiunilor având drept scop menţinerea păcii, iar diferenţierile de poziţii în cadrul Uniunii Europene şi noul concept american de formare de coaliţii ad hoc pentru acţiunile propuse vor fi, în continuare, surse de dispute în cadrul parteneriatului transatlantic. Această situaţie preocupă tot mai mult factorii decizionali americani şi europeni, în condiţiile în care războiul împotriva terorismului este departe de a fi câştigat, recrudescenţa actelor de o deosebită violenţă în Orientul Mijlociu este în creştere, iar conflictele latente din Balcani, considerate ca fiind puse sub control, au avut deja manifestări concrete. 

Din perspectivă europeană, recursul la forţă şi unilateralismul in relaţiile internaţionale sunt concepte greu de acceptat. „Nici o ţară nu poate să abordeze independent actualele probleme complexe.. Într-o lume a pericolelor globale.. securitatea şi prosperitatea noastră depind de existenţa unui sistem multilateral funcţional. Naţiunile Unite sunt centrul acestui sistem, iar cadrul fundamental al relaţiilor internaţionale se regăseşte în Carta Naţiunilor Unite.”. Folosirea forţei, cu excepţia cazurilor de autoapărare individuală sau colectivă, este considerată de europeni ca fiind posibilă numai în ultimă instanţă şi cu acordul Consiliului de Securitate al ONU: „Războiul nu este inevitabil. Forţa poate fi folosită numai în ultimă instanţă”. 

Realităţii contextului internaţional actual îi fac pe europeni să constate că pericolele actuale sunt de altă natură decât cele din timpul Războiului Rece şi nu pot fi contracarate prin simple mijloace militare, ci prin acţiuni preventive pentru stabilizarea zonelor de conflict. „O lume care oferă justiţie şi oportunităţi pentru fiecare înseamnă mai multă securitate pentru Uniunea Europeană şi pentru cetăţenii săi. Angajamentele preventive pot evita apariţia, în viitor, a unor probleme mai serioase".

Lectura conceptelor strategice, a poziţiilor oficiale, a declaraţiilor şi comentariilor americane şi europene pune în lumină nuanţe şi diferenţieri precum: „acţiuni (militare) preventive” şi „angajamente preventive”; „schimbarea regimului” şi „instaurarea unei bune guvernări”; „interes naţional” şi „multilateralism efectiv”, etc. În fond, aceste diferenţieri de terminologie denotă abordările diferite de pe cele două maluri ale Atlanticului în ceea ce priveşte definirea pericolelor şi a mijloacelor de contracarare, a organizării actualei ordini mondiale, a derulării relaţiilor internaţionale. 

 

II.5. Manifestări concrete ale divergenţelor de poziţii

Semnale ale acutizării divergenţelor în cadrul parteneriatului transatlantic s-au manifestat, într-o formă latentă, încă înainte de sfârşitul Războiului Rece, dar ele s-au conturat pregnant începând cu a două jumătate a deceniului trecut.


Pentru europeni, politica externă a Statelor Unite a indus, treptat, o anumită stare de preocupare, îngrijorare sau dezamăgire, culminând, în unele situaţii, cu dezacorduri exprimate deschis. Printre aceste atitudini, poziţii sau acţiuni se pot enumera:

· Reticenţa Statelor Unite de a plăti contribuţia la bugetul Naţiunilor Unite, cu implicaţii directe asupra bunei funcţionări a organizaţiei mondiale. Cu toate că această problemă a fost soluţionată în decembrie 2000, atitudinea generală a SUA faţă de ONU şi alte organisme internaţionale a ridicat multe semne de întrebare în percepţia europenilor, îngrijorare care urma să se dovedească ca fiind justificată în contextul crizei din Irak;

· Reducerea alocaţiilor pentru asistenţă externă în bugetele americane şi, implicit, scăderea sprijinului american pentru proiectele multilaterale de dezvoltare. Aceste reduceri au avut loc pe fondul unui excedent bugetar, folosit îndeosebi pentru creşterea cheltuielilor militare, opţiune ce a determinat dezamăgirea europenilor;

· Atitudinea intransigentă, de confruntare a SUA faţă de state precum Irak, Iran, Coreea de Nord, ceea ce, în opinia unor state europene, este apreciată ca ineficientă, fără obiectivul rezolvării problemelor reale cu care se confruntă aceste ţări;

· Mai multe state europene apreciază că atitudinea pro-israeliană a Statelor Unite în conflictul din Orientul Mijlociu afectează eforturile spre realizarea unei acord echitabil de pace, care să fie respectat de toatre părţile implicate în conflict;

· Tendinţa administraţiei americane, în primul rând a Congresului, de a folosi, în mod unilateral, sancţiuni economice, incluzând, în unele situaţii, şi prevederi extrateritoriale, ceea ce nesocoteşte acordurile convenite în cadrul Organizaţiei Mondiale a Comerţului;

· Refuzul Statelor Unite de a semna sau ratifica unele acorduri sau convenţii internaţionale, printre care: Tratatul privind interzicerea minelor anti-personal, Protocolul de la Kyoto privind schimbările climatice, Tratatul privind interzicerea completă a experienţelor nucleare, Tratatul de înfiinţare a Tribunalului Penal Internaţional ş.a.;

· Decizia administraţiei americane de a continua proiectul „Sistemul Naţional de Apărare Antirachetă” (NMD), cu consecinţa posibilei retrageri din Tratatul privind rachetele antibalistice (ABM), proiect considerat ca fiind inutil în absenţa unui pericol iminent. 

Este evident faptul că, la nivel oficial, poziţiile statelor europene sunt foarte diverse, dar la nivelul opiniei publice, al cercurilor academice şi al diferitelor grupuri de analiză şi opinie, se constată o preocupare unanimă asupra opţiunilor de politică externă ale Statelor Unite.

La rândul lor, autorităţile americane manifestă un set propriu de preocupări, îngrijorări sau dezamăgiri legate de abordările europene în relaţiile internaţionale, printre care:

· Importanţa redusă pe care ţările europene o acordă dezvoltării capacităţilor lor militare, reţinerea lor faţă de sporirea cheltuielilor militare, de dislocare de trupe în zone de conflict şi, implicit, imposibilitatea partajării echilibrate între SUA şi Europa a eforturilor şi costurilor în domeniul militar al parteneriatului;

· Incapacitatea Uniunii Europene de a depăşi starea de incoerenţă în relaţiile internaţionale, prin transformarea Politicii Externe şi de Securitate Comune (CFSP) într-o realitate credibilă, cu un loc bine definit în sistemul relaţiilor internaţionale;

· Lentoarea cu care evoluează procesul de extindere a Uniunii Europene, în condiţiile în care SUA sprijină acest proces, considerându-l o contribuţie majoră la securitatea europeană;

· Lipsa de intransigenţă, în opinia autorităţilor americane, faţă de regimurile totalitare şi nedemocratice din unele ţări precum Iran, Irak, Libia sau Cuba, determinată de interese economice sau comerciale imediate, cu nesocotirea unor consideraţiuni de ordin strategic;

· Insistenţa europenilor în abordarea unor subiecte nerelevante, din perspectiva autorităţilor americane, pentru dialogul transatlantic, precum abolirea pedepsei cu moartea.

Desigur, toate aceste divergenţe, însumate, pot forma o listă îngrijorătoare, dar aceste divergenţe trebuie analizate în contextul relaţiilor constructive, de strânsă conlucrare, care caracterizează în general parteneriatul dintre SUA şi Europa. Cu toate acestea, reţine atenţia faptul că aceste divergenţe se înscriu pe o tendinţă de adâncire şi de diversificare a cauzelor lor, determinată de complexitatea evoluţiilor actuale în raporturile internaţionale. În prezent, se manifestă diferenţe de poziţii nu numai asupra unor situaţii date, ci asupra unor principii sau norme care guvernează sistemul internaţional. 

 

 

Capitolul III

Percepţia publică asupra parteneriatului transatlantic


În ultimii ani s-a dezvoltat o adevărată dezbatere asupra gradului în care actualele diferenţe de poziţii privind aspecte majore ale vieţii internaţionale pot să conducă la fracuri de substanţă în cadrul parteneriatului transatlantic.


Analiza rezultatelor sondajului de opinie realizat de German Marshall Fund of the United States şi Compagnia di San Paolo din Italia, în iunie a.c., pune în lumină următoarele evoluţii în aprecierile şi opţiunile, la nivelul opiniei publice americane şi europene:


- Dezacordul sporit al europenilor, începând cu anul 2002, faţă de politica externă a Administraţiei Bush, în paralel cu creşterea sprijinului americanilor. Singura excepţie se înregistrează în Marea Britanie, unde gradul de dezacord, deşi majoritar, prezintă o scădere faţă de anii precedenţi. Evoluţii majore, în sensul creşterii cu 20% a dezacordului, se remarcă în Germania şi Italia.


Pornind de la dezacordul faţă de politica externă a Administraţiei, studiul menţionat introduce un indicator al afinităţii faţă de Statele Unite, respectiv faţă de Uniunea Europeană, care indică, pe o scală de la 0 la 100, că cea mai mare scădere a afinităţii este în Franţa, de la 60 în 2002, la 50 în 2003. În mod similar, afinitatea americanilor faţă de francezi a scăzut de la 55 la 45, dar a crescut, pe ansamblul Uniunii Europene, de la 53, în 2002, la 60, în 2003. Afinitatea cea mai ridicată a americanilor se înregistrează faţă de britanici – 79, urmaţi de germani -75, italieni şi polonezi – 61, etc.


- Mulţi europeni nu doresc ca Statele Unite să deţină un rol global primordial în relaţiile internaţionale. Trendul ascendent al acestei opţiuni marchează o creştere substanţială, de la 36% în 2002, la 55% în 2003. Americanii păstrează relativ neschimbată (79% în 2002 şi 80% în 2003), opţiunea pentru un rol global primordial al Statelor Unite în viaţa internaţională.


- Americanii sprijină atât o implicare activă şi un rol global primordial al Statelor Unite, cât şi un rol sporit al Uniunii Europene în viaţa internaţională. Întrebaţi dacă Statele Unite ar trebui să aibă o implicare activă în relaţiile internaţionale, 77% din americani au declarat acordul lor cu această abordare, atitudine constantă a americanilor în ultimii 50 de ani, cu menţiunea că nivelul acestei opţiuni este cel mai ridicat din 1947, până în prezent. În aceeaşi măsură –77%- americanii optează pentru un rol sporit al Uniunii Europene în afacerile internaţionale. 42% dintre americani optează ca SUA să se menţină ca singura superputere mondială, iar 37% se pronunţă în favoarea evoluţiei Uniunii Europene spre o nouă superputere mondială, capabilă să împartă cu SUA cheltuielile şi riscurile globale implicate de provocarile actuale.


- Numai 45% dintre europeni doresc un rol primordial, puternic al SUA în viaţa internaţională. Opoziţie faţă de această situaţie se înregistrează în Franţa (70%), Germania şi Italia (50%), în timp ce în Marea Britanie, Olanda şi Polonia opţiunea majoritară este în favoarea unui rol primordial al Statelor Unite.

· Europenii consideră Uniunea Europeană ca fiind mai importantă decât Statele Unite în realizarea intereselor vitale ale ţărilor lor. Germania, aliatul tradiţional al Statelor Unite, îşi manifestă în prezent, fără echivoc, opţiunea europeană, în cadrul ecuaţiei transatlantice.


- Marea majoritate a europenilor doresc ca Uniunea Europeană să devină o superputere comparabilă cu Statele Unite, dar sprijinul lor scade dramatic dacă această evoluţie implică creşterea cheltuielilor militare. Dintre europenii care doresc ca SUA să rămână singura superputere în lume, 52% îşi motivează opţiunea prin faptul că evoluţia Uniunii Europene spre statutul de superputere implică sporirea cheltuielilor militare. Numai 36% dintre europeni sunt de acord cu evoluţia Uniunii Europene spre dobândirea statutului de superputere, în condiţiile creşterii cheltuielilor militare.


- Atât americanii cât şi europenii doresc dezvoltarea Uniunii Europene într-o superputere, ca partener al Statelor Unite. 85% se pronunţă în favoarea cooperării dintre Uniunea Europeană şi Statele Unite în viaţa internaţională şi numai 10% optează pentru competiţie între cei doi actori transatlantici (Uniunea Europeană contrapondere a Statelor Unite). 


- Atât americanii cât şi europenii apreciază rolul şi potenţialul civil al Uniunii Europene („soft power”) în rezolvarea unor probleme internaţionale: mijloacele diplomatice, relaţiile comerciale, asistenţa pentru dezvoltare ş.a. 


- Unilateralismul este considerat de majoritatea europenilor şi a americanilor ca potenţial pericol pentru relaţiile internaţionale. 78% dintre europeni apreciază că unilateralismul american va fi, pentru următorii 10 ani, un posibil pericol internaţional, în timp ce această opinie este împărtăşită de 67% dintre americani.


- Atât americanii cât şi europenii consideră terorismul drept principala ameninţare în viaţa internaţională.


- NATO este apreciat ca având aceeaşi legitimitate ca şi Consiliul de Securitate al ONU în luarea deciziilor pentru combaterea ameninţărilor la adresa păcii şi securităţii mondiale.


- Într-o situaţie ipotetică în care un stat favorizează terorismul internaţional sau îşi ameninţă un vecin cu arme de distrugere în masă, marea majoritate a americanilor şi a europenilor optează, în vederea contracarării acţiunilor acelui stat, pentru recursul, în primul rând, la sancţiuni economice şi numai în ultimă instanţă la forţa militară.


- Creşterea rolului ONU se bucură de un sprijin majoritar pe ambele maluri ale Atlanticului, în procente comparabile şi cu acelaşi trend: 74%, în 2003, respectiv 75% în 2002, pentru europeni şi 70%, respectiv 77%, în 2002, pentru americani. Reducerea sprijinului americanilor, în 2003, faţă de creşterea rolului ONU se datorează rolului controversat al ONU în abordarea crizei irakiene.


- Mai mulţi americani decât europeni consideră că nesocotirea sistemului Naţiunilor Unite poate fi justificată. În situaţia în care interesele vitate ale unui stat o impun, 57% dintre americani sunt de acord cu ignorarea rolului ONU în rezolvarea crizei respective, în timp ce 53% dintre europeni se opun.


- procesul de pace din Orientul Mijlociu: majoritatea americanilor (67%) şi a europenilor (75%) se pronunţă pentru exercitarea de presiuni asupra Israelului, dar americanii optează, într-o măsură mai mare decât europenii, pentru exercitarea de presiuni asupra palestinienilor şi a statelor arabe.

În rezumat, o analiză succintă a principalelor concluzii ce se desprind din acest sondaj pune în evidenţă următoarele:

· opţiunea europenilor pentru un rol primordial al SUA în relaţiile internaţionale a scăzut mult în 2003, faţă de 2002, trend datorat în principal preferinţei germanilor de a implementa interesele naţionale prin intermediul Uniunii Europene. În acelaşi timp, opţiunea americană pentru o implicare activă în afacerile internaţională se bucură de sprijinul cel mai puternic după 1947; 

· sprijinul sporit pe care americanii îl acordă atât politicii externe a Administraţiei Bush cât şi faţă de întărirea rolului Uniunii Europene în lume şi evoluţia ei spre o superputere mondială, capabilă să coopereze şi nu să concureze cu Statele Unite. Atât americanii cât şi europenii văd unilateralismul american ca o problemă a lumii contemporane;

· cu toate că au opinii similare asupra pericolelor cu care se confruntă, în prezent, omenirea, europenii şi americanii se diferenţiază substanţial în ceea ce priveşte abordările în contracararea acestora, americanii fiind mult mai înclinaţi către folosirea forţei şi diminuarea importanţei rolului organismelor internaţionale în rezolvarea crizelor;

· atât americanii cât şi europenii acceptă, într-o măsură mai mare, să sprijine o acţiune militară, dacă aceasta se desfăşoară cu mandatul NATO sau al Consiliului de Securitate al ONU, pentru ambele acordând acelaşi grad de legitimitate.

 

Concluzii


În analiza amalgamului actual de cooperare şi rivalitate care caracterizează relaţiile Statelor Unite ale Americii cu Uniunea Europeană este important de a pleca de la premisa că „divorţul politic” dintre America şi Europa este de neconceput. Indiferent de natura şi intensitatea divergenţelor în relaţiile transatlantice, consecinţa cea mai gravă a acestor divergenţe, dacă ele nu sunt soluţionate şi se adâncesc, poate fi continuarea stării distorsionate actuale şi eşecul în punerea în valoare a potenţialului parteneriatului transatlantic. Este clar că în spatele dezacordurilor asupra anumitor aspecte concrete – cuantumul cheltuielilor militare, sistemul naţional de apărare anti-rachetă (NMD), diferite dispute comerciale ş.a. – se află divergenţa fundamentală asupra principiilor care stau la baza organizării lumii post-Război Rece, asupra rolului şi importanţei normelor internaţionale şi a organizaţiilor multilaterale.

Încercările timide de redefinire a parteneriatului americano-european din deceniul trecut, cu toate sincopele majore înregistrate, au fost dominate mai mult de continuitate şi nu de schimbare. Cadrul de manifestare, o reţea de raporturi multilaterale, a rămas neschimbat: întâlnirile „Grupului celor 8” state industrializate, sub forma consultărilor bi-anuale la nivelul şefilor de state, summit-urile anuale SUA-UE, apartenenţa la Organizaţia pentru Cooperare Economică şi Dezvoltare, summit-urile bi-anuale ale NATO şi frecventele întâlniri la nivelul miniştrilor de externe şi ai apărării din statele membre, etc.


Analiza comentariilor, a declaraţiilor şi poziţiilor oficiale pune în evidenţă necesitatea stringentă ca, prin dialog politic între Statele Unite şi UE, dar şi prin politici şi acţiuni la nivelul factorilor decizionali americani şi la nivelul UE şi al Statelor Membre, să se abordeze, în mod explicit, problematica redefinirii parteneriatului transatlantic. Se pot prefigura câteva dintre direcţiile majore de acţiune şi subiectele şi opţiunile politice care ar facilita progresul în cadrul acestui proces atât de important pentru viitorul întregului sistem al relaţiilor internaţionale. 

· Uniunea Europeană trebuie să recunoască, fără echivoc, că multilateralizarea sistemului internaţional este una dintre priorităţile de bază ale politicii sale externe. În discuţiile cu partenerii americani, europenii ar trebui să prezinte în mod convingător avantajele pentru SUA şi să determine sprijinul acestora pentru instaurarea şi organizarea unui sistem mondial într-un cadru multilateral, organizare necesară pentru momentul când perioada unipolarismului va fi depăşită. 

· Unul din cele mai bune mijloace, la dispoziţia europenilor, de a realiza un impact asupra gândirii şi poziţiilor americanilor este acela de a ieşi din starea actuală de ² partener strategic² şi a deveni un partener util, eficient. Uniunea Europeană trebuie să conştientizeze faptul că pentru a se plasa pe poziţii egale cu SUA este necesară creşterea rolului şi importanţei sale în relaţiile internaţionale, îndeosebi în ceea ce priveşte transpunerea declaraţiilor în fapte. Spre exemplu, atunci când UE face declaraţii explicite şi convingătoare despre apărarea europeană comună acestea să nu reprezinte numai unul din mult repetatele începuturi ale unei politicii consacrate deja, ci să reprezinte o creştere remarcabilă a capacităţilor militare şi a eficienţei procesului decizional în acest domeniu. Numai în aceste condiţii se poate pune problema constituirii unui parteneriat real şi cuprinzător cu Statele Unite. Numai în acest fel europenii şi americanii pot trece la un dialog şi consultări reale şi eficiente, iar poziţiile şi opiniile europenilor privind structurarea, în viitor, a sistemului internaţional, se vor bucura de mai mare atenţie din partea americanilor. Totodată, Statele Membre ale UE trebuie să-şi sporească eforturile pentru consolidarea poziţiilor lor faţă de diferitele aspecte ale politicii externe comune. În caz contrar, de fiecare dată când Statele Unite se angajează într-o acţiune de politică externă, Statele Membre UE se pot diviza în pro sau contra acţiunii respective, cu efecte directe asupra unităţii europene.

· Uniunea Europeană trebuie să întreprindă acţiuni sistematice pentru mobilizarea sprijinului guvernelor statelor asiatice în construcţia unui nou sistem mondial bazat pe norme internaţionale. În raporturile dintre Europa şi Asia dimensiunea politică este slab reprezentată, ceea ce implică necesitatea includerii pe agenda discuţiilor dintre oficialii europeni şi cei asiatici a unui dialog permanent şi structurat asupra problematicii organizării noului sistem mondial, bazat pe norme şi instituţii internaţionale.

· Uniunea Europeană trebuie să dezvolte o viziune mai largă, globală şi strategică asupra problematicii securităţii internaţionale. În realitate, UE are o participare activă în operaţiunile de menţinere a păcii (peste 4.500 de militari angajaţi în 15 operaţiuni sub egida ONU, faţă de o prezenţă redusă a SUA şi un volum substanţial al asistenţei financiare pentru dezvoltarea zonelor afectate de conflicte) dar, în opinia SUA, aceasta este o implicare redusă la soluţionarea unor probleme zonale, punctuale, fără a avea o importanţă determinantă asupra securităţii internaţionale. Este adevărat că probleme cu impact major asupra securităţii, precum existenţa regimurilor totalitare, a proliferării armelor de distrugere în masă, combaterea terorismului ş.a., au fost abordate cu predilecţie de către administraţiile americane, unele guverne europene limitându-se numai la critici la adresa modului în care administraţia americană încearcă soluţionarea acestora.

· Uniunea Europeană, eventual prin activitatea Înaltului Reprezentant pentru politică externă, ar trebui să-şi intensifice contactele cu Congresul american, pentru a explica şi susţine poziţiile europene, sub forma unor reuniuni periodice, a unui dialog structurat, menit să sporească imaginea politicii externe, de apărare şi securitate europene în rândul Congresului, determinând, în acest fel, facilitarea dialogului la nivel executiv. Cu aceste ocazii s-ar putea încuraja şi atitudinea adepţilor americani ai multilateralismului în competiţia lor cu unilateraliştii. Oficialii americani trebuie să conştientizeze faptul că multilateralismul nu este un scop în sine pentru europeni, ci o condiţie a existenţei şi funcţionării unui parteneriat cuprinzător între SUA şi UE, într-un sistem mondial bazat pe normele dreptului internaţional 

· Pentru a menţine coeziunea de alianţă care caracterizează parteneriatul transatlantic, cele două părţi trebuie să fie pregătite – financiar şi politic – să folosească întreaga gamă de instrumente şi mijloace de politică externă. Prin urmare, SUA ar trebui să-şi stopeze tendinţele actuale de a cheltui din ce în ce mai multe fonduri în scopuri militare, în detrimentul acţiunilor diplomatice, şi chiar să schimbe sensul acestei tendinţe. În acelaşi timp, europenii trebuie să conştientizeze faptul că politica actuală de alocare de sume însemnate drept asistenţă pentru dezvoltare, dar de refuz de a disloca trupe în zone de conflict, afectează cooperarea transatlantică în materie de securitate.

· Este necesar ca Uniunea Europeană să-şi sporească eforturile de a demonstra Statelor Unite ale Americii utilitatea apelării, cu predilecţie, la instrumentele civile şi de angajament constructiv ale politicii externe (² soft power² ). Aceasta nu înseamnă că UE elimină complet posibilitatea recursului la forţă, dovadă fiind dezbaterile actuale privind constituirea şi funcţionarea forţei de reacţie rapidă şi a unui nucleu propriu de planificare militară. Cu toate acestea, Uniunea Europeană va face eforturi susţinute pentru a demonstra că recursul la forţă nu este singurul şi cel mai eficient mijloc de luptă împotriva terorismului, a proliferării armelor de distrugere în masă sau de instaurare a păcii în Orientul Mijlociu.

· În legătură cu refuzul Statelor Unite de a semna sau ratifica unele tratate internaţionale, acelea care se referă la problematica controlului armamentelor afectează în mod direct interesele Uniunii Europene. Pentru a atenua îngrijorarea europenilor, SUA ar trebui să semneze şi să ratifice urgent Tratatul privind interzicerea minelor anti-personal, să ratifice Tratatul de interzicere completă a experienţelor nucleare şi să reînnoiască asigurările acordate Rusiei, Chinei şi altor ţări că nu se va retrage în mod unilateral din Tratatul privind rachetele antibalistice (ABM), prin amplasarea sistemului naţional antirachetă. Totodată, factorii de decizie americani ar trebui să analizeze impactul asupra poziţiei SUA în lume, determinat de atitudinea refractară pe care SUA o manifestă în legătură cu semnarea unor convenţii internaţionale precum Convenţia asupra schimbărilor de climă sau Protocolul de la Kyoto. 

· Un parteneriat redefinit trebuie să aibă în vedere ceea ce se numeşte ² noua agendă răsăriteană² şi consolidarea, în continuare, a comunităţii euro-atlantice. Realizarea istorică a deceniului '90, prin aducerea ţărilor de la Marea Neagră până la Marea Baltică în rândul democraţiilor occidentale şi cuprinderea lor ulterioară în Alianţa Nord Atlantică, trebuie să fie completată cu primirea lor, precum şi a Turciei, în Uniunea Europeană. Totodată, se impune continuarea procesului, în curs de desfăşurare, privind sprijinirea transformărilor democratice din Rusia pentru a deveni un partener strategic pro-occidental, sprijinirea proceselor democratice din ţările balcanice, ancorarea Ucrainei de democraţia occidentală şi înlăturarea completă a reminiscenţelor regimurilor totalitar-dictatoriale. Este necesară o nouă strategie faţă de ţările din zona Caucaziană şi din Asia centrală. Nu este exclus ca unele dintre aceste ţări, urmând exemplul ţărilor din Europa centrală şi de est, să manifeste interes faţă de o mai mare apropiere de NATO şi UE, opţiune care ar trebui să fie stimulată printr-o strategie comună, coerentă faţă de regiunea Mării Negre şi a Mării Caspice, componentă a parteneriatului transatlantic.

· SUA şi Uniunea Europeană ar trebui ca, prin consultări frecvente şi sistematice, să-şi concerteze poziţiile asupra principalelor probleme de politică externă. Pentru americani, aceasta ar presupune un efort sporit pentru consultarea europenilor, din chiar primele faze ale procesului decizional, evitându-se astfel situaţia de ² faits accomplis² . Pentru europeni, s-ar impune un grad sporit de flexibilitate în adoptarea unei poziţii, fapt destul de dificil de realizat, dată fiind dificultatea de a schimba o poziţie adoptată în comun, prin consens, de cei 25 de membrii ai Uniunii. Pentru realizarea acestor deziderate, s-ar putea lua în considerare acreditarea unui diplomat european pe lângă Consiliul Naţional de Securitate american şi a unui diplomat american pe lângă Directoratul de planificare politică şi de avertizare asupra riscurilor din cadrul instituţiei Înaltului Reprezentant pentru politică externă.

· Pentru desfăşurarea unei dezbateri de substanţă asupra organizării sistemului mondial global Uniunea Europeană şi Statele Unite ale Americii ar trebui să constituie un Grup de lucru la nivel înalt, format din înalţi oficiali ai celor două părţi, care sa aibă ca prim obiectiv redactarea unei Declaraţii de principii. Declaraţia, adoptată în urma unei largi dezbateri, chiar dacă nu ar avea caracterul unui act obligatoriu, ar oferi baza unui parteneriat cuprinzător între Statele Unite şi Uniunea Europeană. 


În prezent, realizarea unei lumi a progresului, solidarităţii şi păcii, cu respectarea dreptului internaţional este mai importantă ca niciodată, iar în cadrul acestei opere, parteneriatul transatlantic reprezintă o prioritate strategică fundamentală. Parteneriatul dintre Uniunea Europeană şi Statele Unite nu numai că îşi păstrează relevanţa dar, într-un cadru redefinit, el este o necesitate impusă de riscurile cu care se confruntă omenirea în prezent. Securitatea şi prosperitatea Europei este indivizibilă faţă de securitatea şi prosperitatea Statelor Unite. Peste toate discrepanţele şi rivalităţile care le separă, valorile comune şi interesele care unesc Statele Unite şi Uniunea Europeană constituie un potenţial benefic pentru întregul sistem mondial.

Volumul cheltuielilor militare ale primelor 14 state,

în 1999 şi 2003 şi ponderea lor în produsul intern brut

 

 

 

 

 

milioane dolari SUA

	Ţara
	Locul
	WMEAT
	
	IISS

	
	
	1999 
	
	2003 

	
	
	Cheltuieli 
	
	% 
	Cheltuieli 
	% 

	
	
	militare 
	
	PNB 
	militare
	PNB

	United States 
	1 
	281,000 
	
	3.0 
	348,500 
	3.3 

	China – Mainland 
	2 
	88,900 
	
	2.2 
	51,000 
	4.1 

	Japan 
	3 
	43,200 
	
	1.0 
	39,500 
	1.0 

	France 
	4 
	38,900 
	
	2.7 
	40,200 
	2.5 

	United Kingdom 
	5 
	36,500 
	
	2.5 
	37,300 
	2.4 

	Russia 
	6 
	35,000 
	
	5.6 
	50,800 
	4.8 

	Germany 
	7 
	32,600 
	
	1.6 
	33,300 
	1.5 

	Italy 
	8 
	23,700 
	
	2.0 
	25,600 
	1.9 

	Saudi Arabia 
	9 
	21,200 
	
	14.9 
	22,200 
	12.0 

	China – Taiwan 
	10 
	15,200 
	
	5.2 
	7,900 
	2.7 

	South Korea 
	11 
	11,600 
	
	2.9 
	13,300 
	2.8 

	India 
	12 
	11,300 
	
	2.5 
	13,800 
	2.7 

	Turkey 
	13 
	9,950 
	
	5.3 
	9,200 
	5.1 

	Brazil 
	14 
	9,920 
	
	1.9 
	10,200 
	2.3 


 

 

 

 

----------------

Sursa: CRS Report for Congress, Comparisons of U.S. and Foreign Military

Spending: Data from Selected Public Sources, January 28, 2004 

Cheltuielile militare ale statelor membre NATO

	Ţara
	Locul
	WMEAT
	1999
	IISS 2003

	
	
	Cheltuieli 
	
	% 
	Cheltuieli 
	% 

	
	
	militare 
	
	PNB 
	militare
	PNB

	United States 
	1 
	281,000 
	
	3.0% 
	348,500 
	3.3 

	France 
	2 
	38,900 
	
	2.7 
	40,200 
	2.5 

	United Kingdom 
	3 
	36,500 
	
	2.5 
	37,300 
	2.4 

	Germany 
	4 
	32,600 
	
	1.6 
	33,300 
	1.5 

	Italy 
	5 
	23,700 
	
	2.0 
	25,600 
	1.9 

	Turkey 
	6 
	9,950 
	
	5.3 
	9,200 
	5.1 

	Canada 
	7 
	8,320 
	
	1.4 
	8,200 
	1.1 

	Spain 
	8 
	7,560 
	
	1.3 
	8,700 
	1.2 

	Netherlands 
	9 
	7,030 
	
	1.8 
	7,700 
	1.6 

	Poland 
	10 
	6,690 
	
	2.1 
	3,600 
	1.9 

	Greece 
	11 
	6,060 
	
	4.7 
	6,500 
	4.4 

	Belgium 
	12 
	3,600 
	
	1.4 
	3,600 
	1.3 

	Norway 
	13 
	3,310 
	
	2.2 
	3,600 
	1.9 

	Czech Republic 
	14 
	3,000 
	
	2.3 
	1,500 
	2.1 

	Denmark 
	15 
	2,780 
	
	1.6 
	2,700 
	1.6 

	Portugal 
	16 
	2,410 
	
	2.2 
	3,100 
	2.3 

	Hungary 
	17 
	1,880 
	
	1.7 
	1,000 
	1.8 

	Luxembourg 
	18 
	141 
	
	0.8 
	192 
	0.9 

	Iceland 
	19 
	0 
	
	0.0 
	0 
	0.0 

	Grand Total 
	
	475,431 
	
	
	544,942 

